Kegyelem nektek és békesség Istentől a mi Atyánktól és az Úr Jézus Krisztustól! Ámen

1Tim 6, 6-11
*6Valóban nagy nyereség a kegyesség megelégedéssel, 7mert semmit sem hoztunk a világba, nem is vihetünk ki semmit belőle. 8De ha van élelmünk és ruházatunk, elégedjünk meg vele. 9Akik pedig meg akarnak gazdagodni, kísértésbe, csapdába, sok esztelen és káros kívánságba esnek, amelyek az embereket pusztulásba és romlásba döntik. 10Mert minden rossznak gyökere a pénz szerelme, amely után sóvárogva egyesek eltévelyedtek a hittől, és sok fájdalmat okoztak önmaguknak. 11Te pedig, Isten embere, kerüld ezeket. Ellenben törekedj igazságra, kegyességre, hitre, szeretetre, állhatatosságra, szelídlelkűségre.*

Fogyasztói Gyülekezet!

Bizonyára mindenkinek megvan az a nassolni, rágcsálni valója, amit, ha egyszer elkezd, akkor nem is bírja abbahagyni szinte, amíg el nem fogy.
Már nem is éhes az ember, már a gyomra se kívánja, a szája is kicserepesedett már tőle, de a szeme még rábírja a következő falatra és csak eszi és eszi…
Így tudunk lenni a világ dolgaival , - nem csak a pénzzel úgy, mint a rágcsálni valóval, épp ahogyan Pál is írja alapigénkben: „*10Mert minden rossznak gyökere a pénz szerelme, amely után sóvárogva egyesek eltévelyedtek a hittől, és sok fájdalmat okoztak önmaguknak.”*.

Sok fájdalom okozója lehet bármilyen ilyesfajta függőségünk. Nem csak a nassolni való, hanem a világ esztelen fogyaszthatóságai körül bármi. Hasfájás a nassolástól, lelki fájdalmak, az Istentől elszakadt világi fogyasztástól.
Mert igen, így is igaz, látszik, hogy fogyasztói társadalom vagyunk. Fogyasztjuk a világ élvezeti cikkeit, felhalmozzuk azokat a holnaptól rettegve, de a holnaputánra már egyáltalán nem gondolva. Elfogyasztjuk a világot magunk körülről, megmérgezzük önmagunkat és környezetünket is, mert csak a pillanatnyi kívánságom, lustaságom érdekel, esetleg, hogy holnapra jusson még valami, de bizony nagyon meg kellene már lássuk ennek a mondatnak a felelősségét: „*törekedj igazságra, kegyességre, hitre, szeretetre, állhatatosságra, szelídlelkűségre”*, mert ebből az élhetetlen és értelmetlen habzsolásból, amit sokan életnek neveznek, ezek bizony egyértelműen hiányoznak.
Nem csak a környezetszennyezésről, a teremtett világ iránti felelősségünkről van szó, hanem az embertárs és a Krisztus közössége iránti felelősségünkről is! Mert bizony ezeket is csak mérgezzük, egymást is csak elfogyasztjuk, felőröljük, a hitben megtörjük és Istentől eltávolítjuk, ha igazság, kegyesség, hit, szeretet, állhatatosság, szelídlelkűség nélkül, illetve ezeket sokad rangúvá sorolva élünk, vagy is inkább habzsolunk csak.

Ahogy a klímaválságról kell beszélnünk, ahogy a saját bőrünkön érezzük annak a hatását, ugyanúgy a hazáspárok, a családok, a közösségek, a gyülekezetek válságáról is beszélnünk kell, hiszen ezeknek is szintén a saját bőrünkön, a saját életünkön érezzük a fájó válságait. A klímakatasztrófa egy ijesztő, de magadtól eltávolítható szónak tűnik. Lehet, de házasságod, a gyermekeiddel, vagy szüleiddel való kapcsolatodnak, az elmagányosodásodnak, a gyülekezetednek a katasztrófáját már nem fogod tudni, vagy akár tudod már ma sem eltávolítani magadtól!
És persze mindaddig, amíg az érdektelenségben, a tagadásban élünk, amíg haldokló rendszereket foltozgatunk és takargatunk, addig mi is csak egyre jobban elmélyítjük csak a problémát.
Igen, egészen sokáig lehet vállvonogatva élni és napról napra teletömni magunkat a világ rágcsálni valóinak mondott szeméttel: a hazugságokkal és ámításokkal, de a valóság az, hogy már mind érezzük, hogy a gyomrunk kezd görcsölni és, hogy a következő ilyen falatnál már a hányinger fog kerülgetni.
Ahogy az ismert Bikini zeneszám szövege is mondja: „*Kösz, jól vagyok, az éveket nem számolom. Boldog vagyok, nyelem a sok gombócot. Múló állapot, panaszkodni nincs okom. Az benne a jó, ha*nem*ízlik hát eldobom.*”.
Úgy tűnik, hogy tényleg így képzeljük, vagy legalábbis a gyakorlatunk valami nagyon hasonlót mutat. Fogyasztunk, fogyasztunk, aztán eldobunk. Fogyasztjuk és eldobjuk az embereket, a kapcsolatainkat, a gyülekezetet, a hitet, még Istent is.
Nem csak a globális problémáknál, de az ember és ember közötti kapcsolatokból is hiányzik a valós odaszánás, az igazi hordozó szeretet, a Krisztussal vállalt felelősségünk. Éppen ezért nem csodálkozhatunk, hogy háború van, hogy gyűlöletbeszédekkel tarkított kampányok hódítanak, vagy hogy nem lehetett pénzzel rendezni a házasságok és válások kérdését! Hiszen, ha nincs hűségünk a mi mennyei Atyánkkal élt kapcsolatunkban, ha ott nem akarjuk igazán, hogy a Lélek által állhatatosságra, megelégedésre, a békesség és a kegyelem igazságára legyünk nevelve, ha ez nem az őszinte vágyakozásunk és könyörgésünk az Úr felé, akkor meg fogunk maradni a világ szenvedélyes és szenvedéssel teli imádatánál.
Pál apostol az alapigénkben ugyan a „pénz szerelmét” említi, de ez ugyanúgy vonatkozik a világ bármilyen imádatára.
Ha pedig a világot imádod, ha abba vagy szerelmes, akkor ahogyan a szerelmes emberre szokták mondani: „rózsaszín ködben” vagy. Ebben a ködben pedig hiába tudod, hogy Isten ott van valahol melletted, nem fogod látni, nem fogod észre venni és így nem is tudsz rá figyelve és általa formálódva élni se.
A világ szerelmeseként vakká leszel Istenre. Ő ott lesz, melletted lesz, de te nem fogod látni. Nem véletlen, hogy ilyenkor, valóban, mint egy világítótorony a ködben, éles fénnyel kezd jelezni neked is, érted is az ige. Hogy, ha el is tévedtél, de a vége ne az legyen, hogy az egész életeddel zátonyra futsz. Pál apostol által is így szólalt meg a mai igében feléd is a figyelmeztető hang: „*11Te pedig, Isten embere, kerüld ezeket.”*. Kerüld el a világ imádatát, a pénz szerelmét, az önhittség varázsát! Kerüld ezeket, mert különben, ahogy mai igénk mondja, úgy rád is igazzá válik: „*kísértésbe, csapdába, sok esztelen és káros kívánságba esnek, amelyek az embereket pusztulásba és romlásba döntik”*.

Testvérek, Isten nem azt mondja, hogy érd be kevesebbel és légy úgy boldog inkább. Ne értsük félre és ne butítsuk le az ige hívását és intését! Az Úr épp azt mondja - amit a múlt héten a test és Lélek kapcsolatában is -: Ne érd be kevesebbel! Ne itt a világban keressük a többet és többet, hanem keressük a mennyei legtöbbet. Ahogyan az oltár előtti igében is hallhattuk a hívást: *„Keressétek először Isten országát és az ő igazságát, és mindezek ráadásként megadatnak majd nektek.”*. Ne vágyakozz kevesebbre, ne érd be porral és hamuval, mulandó, tartalmatlan rágcsálni valóval. Neked a Mindenható Isten ajándékára van ígéreted!
Igénk elején így olvastuk: „*6Valóban nagy nyereség a kegyesség megelégedéssel”*, de ez nem az emberi „jó lesz az így is” beletörődés és lemondás, Isten arra hív, hogy „elég neked az én kegyelmem”, de annál, a Krisztusnál kevesebb soha ne legyen és nem is lesz elég neked! Lásd meg, hogy valóban nagy nyereség lenne neked, minden kapcsolatodnak, sőt a világnak, ha te soha nem érnéd be kevesebbel, mint a Mindenható Úr és, hogy a Vele való közösség ajándékát igazán meg tudod becsülni!
Így legyen, tanuljuk meg igazán megbecsülni az Istentől kapott *igazság, kegyesség, hit, szeretet, állhatatosság és szelídlelkűség* ajándékait! Ámen